FI Euroopan unionin virallinen lehti C 240/4

Kuulemismenettelystä vastaavan neuvonantajan loppukertomus asiassa COMP/B-1/39.326 — E.ON Energie AG

(Laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 ja 16 artiklan mukaisesti — EYVL L 162, 19.6.2001, s. 21)

(2008/C 240/05)

Päätösluonnoksen perusteella voidaan todeta seuraavaa:

Johdanto

Komissio suoritti asetuksen (EY) N:o 1/2003 20 artiklan nojalla ennalta ilmoittamattoman tarkastuksen E.ON Energie AG:n, jäljempänä ’EE’, toimitiloissa Münchenissä 29. toukokuuta 2006. Kyseisen päivän aikana kootut asiakirjat vietiin illalla erilliseen toimistoon, jonka komissio lukitsi ja sinetöi. Kun tarkastusryhmä palasi EE:n tiloihin aamulla 30. toukokuuta 2006, sinetin ulkomuodon havaittiin muuttuneen merkittävästi. Tarkastusryhmä laati pöytäkirjan, johon EE liitti täydentävän lausunnon. Selvittääkseen tosiseikat komissio lähetti myöhemmin tietopyynnöt EE:lle ja sinettimateriaalin valmistajalle. Edellä esitettyjen tietojen perusteella komissio päätteli alustavasti, että sinetti oli murrettu ja että EE oli vastuussa sen murtamisesta.

Väitetiedoksianto ja vastausaika

Komissio lähetti 2. lokakuuta 2006 väitetiedoksiannon, jonka EE vastaanotti 4. lokakuuta 2006. EE:n vastausaikaa jatkettiin viikolla, ja se vastasi väitetiedoksiantoon 13. marraskuuta 2006. EE liitti vastaukseensa tieteellisteknisen lausunnon, jossa kyseenalaistettiin väitetiedoksiannon havainnot.

Tutustuminen asiakirjoihin

EE sai tilaisuuden tutustua komission asiakirja-aineistoon CD-ROM-levyllä, jonka se vastaanotti 11. lokakuuta 2006. EE ei ole tuonut esille asiakirja-aineistoon tutustumiseen liittyviä kysymyksiä.

Suullinen kuuleminen

Suullisessa kuulemisessa, joka järjestettiin 6. joulukuuta 2006, EE esitti kantansa ja ehdotti, että sinettien teknisiä ominaisuuksia selvitettäisiin asiantuntijoiden avustuksella.

Myös sinettimateriaalin valmistaja osallistui suulliseen kuulemiseen asetuksen (EY) N:o 773/2004 13 artiklan 3 kohdan nojalla esitetystä komission kutsusta ja esitti oman kantansa.

EE:n asiantuntijalausunnot ja komission asiaseikkoja koskevat kirjeet

EE toimitti 28. maaliskuuta 2007 asiantuntijalausunnon, jossa tarkasteltiin vaihtoehtoisia syitä tarkastuksessa havaittuun sinetin ulkomuodon muuttumiseen.

Huhtikuussa 2007 komissio pyysi ulkoista asiantuntijaa laatimaan lausunnon tietyistä komission sinettien toimintaan ja käsittelyyn liittyvistä seikoista. Komission asiantuntija suoritti kokeita EE:n toimitiloissa Münchenissä 26. huhtikuuta 2007 EE:n edustajien ja asiantuntijoiden sekä sinettimateriaalin valmistajan läsnä ollessa. Komission asiantuntija toimitti lausuntonsa komissiolle 8. toukokuuta 2007.

Komissio ilmoitti EE:lle 6. kesäkuuta 2007 uusista havainnoistaan asiaseikkoja koskevassa kirjeessä. EE:lle annettiin tilaisuus tutustua niihin liittyviin asiakirjoihin. Samana päivänä EE toimitti toisen asiantuntijalausunnon, jossa kuvailtiin seikkoja, jotka ovat voineet aiheuttaa VOID-tekstin ilmestymisen sinettiin. EE vastasi asiaseikkoja koskevaan kirjeeseen 6. heinäkuuta 2007.

EE pyysi 17. heinäkuuta 2007 päivätyllä kirjeellä minua järjestämään toisen suullisen kuulemisen, jotta asiantuntijat voisivat keskustella kasvokkain eriävistä lausunnoistaan. Vastasin tähän pyyntöön kielteisesti 26. heinäkuuta 2007 päivätyllä kirjeellä, jossa selitin, että toinen suullinen kuuleminen olisi perusteltu ainoastaan siinä tapauksessa, että komissio olisi esittänyt EE:lle uusia väitteitä taikka laajentanut jo esitettyjä väitteitä tai muuttanut niiden luonnetta. Tässä tapauksessa tilanne ei ollut tällainen eikä EE edes väittänyt niin.

EE toimitti komissiolle 1. lokakuuta 2007 päivätyllä kirjeellä kolmannen asiantuntijalausunnon, jossa tarkasteltiin tiettyjä olosuhteita, jotka voisivat vaikuttaa sinettien herkkyyteen.

Tämän jälkeen komissio pyysi omaa asiantuntijaansa kommentoimaan EE:n toista ja kolmatta asiantuntijalausuntoa ja toteuttamaan tarvittaessa lisäkokeita. Komission asiantuntija toimitti 20. marraskuuta 2007 uuden asiantuntijalausunnon, jossa hän piti kiinni aikaisemmista havainnoistaan ja esitti uusien kokeidensa tulokset. Komissio lähetti 23. marraskuuta 2007 EE:lle toisen asiaseikkoja koskevan kirjeen ja antoi sille tilaisuuden tutustua niihin liittyviin asiakirjoihin. EE:n pyynnöstä jatkoin viikolla määräaikaa, jonka kuluessa sen oli vastattava näihin uusiin asiaseikkoihin. EE vastasi määräajassa 10. joulukuuta 2007.

Päätösluonnos

Päätösluonnos on ensimmäinen asetuksen (EY) N:o 1/2003 23 artiklan 1 kohdan nojalla tehty päätös. Kyseisessä kohdassa säädetään uudesta rangaistusasteikosta ja sinetin murtamisen luokittelusta erityiseksi rikkomisen muodoksi. Menettelysääntöjen rikkominen on myös otettu huomioon raskauttavana seikkana vakavien rikkomisten yhteydessä, ja komissio on korottanut sakkoja vastaavasti kartelliasioissa tehdyissä lopullisissa päätöksissä.

Komissiolle esitetty päätösluonnos sisältää vain sellaisia väitteitä, joista EE:lle on annettu mahdollisuus esittää näkemyksensä.

Katson, että tässä asiassa on noudatettu EE:n kuulluksi tulemista koskevia oikeuksia.